**Το άναρθρο απαρέμφατο μπορεί να χρησιμοποιηθεί στον λόγο ως:**

1. **Yποκείμενο** σε απρόσωπα ρήματα και απρόσωπες εκφράσεις:
π.χ. Χρὴ τοῦ βάρους **μεταδιδόναι** τοῖς φίλοις.
2. **Aντικείμενο** σε προσωπικά ρήματα:
π.χ. Ἐκήρυξεν τοῖς Ἕλλησι **συσκευάζεσθαι**.
3. **Kατηγορούμενο** σε συνδετικά ρήματα, ιδιαίτερα σε άλλο έναρθρο απαρέμφατο:
π.χ. Τὸ λακωνίζειν ἐστὶ **φιλοσοφεῖν**.
4. **Επεξήγηση** σε προηγούμενη λέξη, συνηθέστερα επίρρημα, ή ουδέτερο δεικτικής αντωνυμίας:
π.χ. Ὑμᾶς **οὕτως** ἐπαίδευον, **προτιμᾶν** τοὺς γεραιτέρους.
5. **Προσδιορισμός της αναφοράς (απαρέμφατο της αναφοράς)**: όταν εξαρτάται από επίθετα που δηλώνουν ικανότητα, δυνατότητα, αναγκαιότητα, προθυμία, καταλληλότητα, όπως **ἀγαθός, ἄξιος, δεινός, ἕτοιμος, ἱκανός, καλός, ὀξύς, πρόθυμος, φοβερός, χρήσιμος, ἡδύς, στυγνός, ῥᾴδιος, λιτὸς κ.ά.**
π.χ. **Δειναὶ** αἱ γυναῖκες **εὑρίσκειν** τέχνας.
6. **Προσδιορισμός του σκοπού ή του αποτελέσματος**: όταν εξαρτάται από ρήματα που δηλώνουν **σκόπιμη ενέργεια** (ποιῶ, πράττω), **κίνηση** (φέρω, ἔρχομαι), **παροχή**, **εκλογή**, καθώς και τα ρήματα **φύομαι** και **εἰμί**. Αναλύεται σε τελική ή συμπερασματική πρόταση και μεταφράζεται με το «για να» ή «ώστε να» .
π.χ. Ὁμοίως καὶ πλουσίῳ καὶ πένητι παρέχω ἐμαυτὸν **ἐρωτᾶν**.
7. **Β’ όρος σύγκρισης**, μόνο στις εξής περιπτώσεις:

α) όταν ο α΄ όρος είναι επίσης απαρέμφατο.
π.χ. Πότερον βούλει **μένειν** **ἢ ἀπιέναι**;

β) όταν ο α΄ όρος είναι δυσανάλογα ανώτερος από τον β΄ όρο σύγκρισης (ἢ ὥστε + απαρέμφατο).
π.χ. ᾜσθοντο αὐτὸν ἐλάττω ἔχοντα δύναμιν **ἢ ὥστε** τοὺς φίλους **ὠφελεῖν**.
8. **Απόλυτο Απαρέμφατο** (δεν εξαρτάται από κάποιο ρήμα).
Απαντά με τη μορφή στερεότυπης έκφρασης.
Μερικά από τα πιο εύχρηστα απόλυτα απαρέμφατα είναι τα ακόλουθα:
	* **τὸ ἐπ’ ἐκείνῳ / ἐκείνοις εἶναι** (όσο εξαρτάται από εκείνον/εκείνους),
	* **τὸ ἐπὶ τούτῳ / τούτοις / σφᾶς εἶναι** (όσο εξαρτάται από αυτόν/αυτούς),
	* **τὸ κατὰ τοῦτον εἶναι** (όσο εξαρτάται από αυτόν),
	* **τὸ νῦν εἶναι** (όσο για τώρα),
	* **τὸ ξύμπαν εἰπεῖν** (και γενικά),
	* **ἑκὼν εἶναι** (θεληματικά),
	* **ὡς συντόμως / ὡς συνελόντι / ὡς διὰ βραχέων εἰπεῖν** (για να μιλήσω σύντομα),
	* **ὡς ἐν κεφαλαίῳ εἰπεῖν** (για να μιλήσω περιληπτικά),
	* **ὡς ἔπος εἰπεῖν, ὡς εἰπεῖν** (για να μιλήσω έτσι),
	* **ὡς εἰκάσαι** (όπως μπορεί να συμπεράνει κανείς),
	* **ὡς τἀληθὲς εἰπεῖν** (για να πω την αλήθεια),
	* **οὕτως εἰπεῖν** (για να το πω έτσι),
	* **ὀλίγου / μικροῦ / οὐ πολλοῦ δεῖν** (λίγο έλειψε),
	* **ὡς ἐμοὶ δοκεῖν** (κατά τη γνώμη μου),
	* **σὺν θεῷ εἰπεῖν** (για να πω με τη βοήθεια του Θεού).
	π.χ. Ἀληθὲς γε, **ὡς ἔπος εἰπεῖν**, οὐδὲν εἰρήκασιν.
9. **Απαρέμφατο σε θέση ρήματος** σε:

α) Κύριες προτάσεις επιθυμίας **αντί για προστακτική ή ευχετική ευκτική**:
π.χ. Ὦ ἄνδρες, **ἰέναι** ἐπὶ τοὺς πολεμίους.
β) **Δευτερεύουσες απαρεμφατικές προτάσεις:**
	* Xρονικές:
	π.χ. **Πρὶν** δὲ ταῦτα **πρᾶξαι**, μὴ σκοπεῖτε τίς εἰπὼν τὰ βέλτιστα.
	* Συμπερασματικές:
	π.χ. Οἱ δὲ διήλλαξαν **ἐφ’ ᾧτε** μὲν **ἔχειν** εἰρήνην ὡς πρὸς ἀλλήλους, **ἀπιέναι** δὲ ἕκαστον ἐπὶ τὰ ἑαυτόν.
	* Αναφορικές Συμπερασματικές:
	π.χ. Ἐγὼ οὐ μόνον νῦν, ἀλλὰ καὶ ἀεὶ τοιοῦτος, **οἷος** τῶν ἐμῶν μηδενὶ ἄλλῳ **πείθεσθαι** ἢ τῷ λόγῳ.

 **ΑΠΑΡΕΜΦΑΤΟ**

**Να χαρακτηρίσετε τη συντακτική θέση του άναρθρου απαρεμφάτου στα παρακάτω παραδείγματα.**

1. Κροῖσος ἐνόμιζε ἑαυτὸν εἶναι ἀνθρώπων ἁπάντων ὀλβιώτατον.

2. Εἷς οἰωνὸς ἄριστος, ἀμύνεσθαι περὶ πάτρης.

3. Τὸ κακῶς ποιεῖν ἐστι ἀδικεῖν.

4. Ἐπεθύμει γενέσθαι ἀνὴρ τὰ μεγάλα πράττειν ἱκανός.

5. Δημοσθένης μὲν ἦν δεινότατος λέγειν καὶ πολλάκις παρεῖχεν ἑαυτὸν συμβουλεύειν τοῖς Ἀθηναίοις.

6. Ξενοφῶν καὶ Χειρίσοφος διεπράξαντο, ὥστε λαβεῖν τοὺς νεκρούς.

**Στις επόμενες προτάσεις να βρείτε το είδος (ειδικό ή τελικό) και το υποκείμενο (ταυτοπροσωπία ή ετεροπροσωπία) των απαρεμφάτων.**

α. Οἱ Πέρσαι ἠνάγκαζον τοὺς νέους μανθάνειν τοὺς νόμους.

β. Ἄξιον ἦν τοῖς ζῶσιν πενθεῖν τοὺς τεθνεῶτας.

γ. Οἱ ἄριστοι ἄνδρες παρακελεύονται τοῖς πολίταις ὁμονοεῖν.

δ. Ἐπιθυμεῖ γενέσθαι ἀνὴρ τὰ μεγάλα πράττειν.

ε. Ἀρχίδαμος ἔμελλε δῃώσειν τὴν γῆν.